Diari Oficial de la Generalitat Valenciana


Sumari del DOGV 8294, del 14-05-2018 (2018/4076)

RESOLUCIÓ de 17 d'abril de 2018, de la Direcció de l'Agència Valenciana de Seguretat i Resposta a les Emergències, per la qual s'aproven els distintius, la uniformitat, les característiques dels vehicles i el carnet identificatiu dels serveis de voluntariat de protecció civil de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8294

Data del DOGV
:   14-05-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/4076


Data del document
:   17-04-2018

Organisme emissor
:   Agència Valenciana de Seguretat i Resposta a les Emergències

Tipus de document
:   Resolució

Anàlisi jurídica

 Descriptors 

:   * Agència Valenciana de Seguretat i Resposta a les Emergències
    * seguretat pública
    * legislació
    * protecció civil

RESOLUCIÓ de 17 d'abril de 2018, de la Direcció de l'Agència Valenciana de Seguretat i Resposta a les Emergències, per la qual s'aproven els distintius, la uniformitat, les característiques dels vehicles i el carnet identificatiu dels serveis de voluntariat de protecció civil de la Comunitat Valenciana.  
 [2018/4076]  
Amb l'entrada en vigor del Decret 10/2018, de 9 de febrer, del Consell, pel qual s'aprova el Reglament dels Serveis de Voluntariat de Protecció Civil de la Comunitat Valenciana, i es crea i regula el Registre dels serveis de voluntariat de protecció civil de la Comunitat Valenciana, va quedar derogat l'anterior Decret 7/2007, de 19 de gener, del Consell, i l'addenda d'aquest decret en la qual es regulaven els distintius, la uniformitat, els vehicles i el carnet identificatiu dels serveis de voluntariat de protecció civil de la Comunitat Valenciana.  
  
Segons la disposició final primera del Decret 10/2018, s'autoritza la persona titular de la direcció general competent en matèria de protecció civil i gestió d'emergències per a aprovar els distintius, la uniformitat, les característiques dels vehicles i el carnet identificatiu dels Serveis de Voluntariat de Protecció Civil de la Comunitat Valenciana, mitjançant resolució publicada en el Diari Oficial de la Generalitat Valenciana.  
  
Amb l'objecte de regular aquesta matèria, en virtut del que s'exposa i en exercici de les facultats atribuïdes segons l'article 11 de la Llei 4/2017, de 3 de febrer, de la Generalitat, por la qual es crea l'Agència Valenciana de Seguretat i Resposta a les Emergències, i el Decret 122/2017, de 15 de setembre, del Consell, pel qual s'aprova el Reglament orgànic i funcional de l'Agència Valenciana de Seguretat i Resposta a les Emergències, resolc:  
  
Aprovar els distintius, la uniformitat, les característiques dels vehicles i el carnet identificatiu dels serveis de voluntariat de protecció civil de la Comunitat Valenciana que figuren en l'annex d'aquesta resolució.  
  
  
València, 17 d'abril de 2018.- El director de l'Agència Valenciana de Seguretat i Resposta a les Emergències: José M.ª Ángel Batalla.  
  
  
ANNEX  
Distintius, uniformitat, vehicles i carnet identificatiu  
  
1. DISTINTIUS  
1.1. Els components de l'agrupació local de voluntariat de protecció civil han de portar els distintius següents:  
a) En el costat esquerre del pit, el distintiu de protecció civil de 54 mm de diàmetre descrit a continuació.   
b) En la mànega dreta l'escut normalitzat de la Comunitat Valenciana.  
c) En la mànega esquerra l'escut de la corporació local.  
El distintiu de protecció civil és aquest:  
1.2. A més, com a distintiu propi de graduació han de dur sobre l'uniforme, en les muscleres, escuts de blau marí amb un triangle equilàter de diferent color segons el càrrec, inscrit en un cercle blanc i barres daurades o platejades de la manera següent:  
- Cap de l'agrupació: triangle blau i quatre barres daurades  
- Subcap de l'agrupació: triangle blau i tres barres daurades  
- Cap d'unitat: triangle roig i quatre barres platejades  
- Cap de secció: triangle verd i tres barres platejades  
- Cap de grup: triangle taronja i dues barres platejades  
- Cap d'equip: triangle groc i una barra platejada  
  
  
2. UNIFORMITAT  
2.1. Índex de peces de roba  
L'uniforme de les agrupacions de voluntariat de protecció civil estarà compost per les peces següents:  
- Gorra copy  
- Anorac bicolor  
- Polar bicolor  
- Camisa mànega llarga  
- Camisa mànega curta  
- Polo de mànega curta/llarga bicolor  
- Jupetí reflector bicolor  
- Pantaló texturat  
- Pantalons multibutxaca  
- Impermeable  
- Granota de treball  
- Sabata  
- Bota  
- Cinturó  
- Calcetins  
  
2.2. Descripció de les peces  
A) GORRA VISERA TIPUS COPY  
De color blau marí fosc. Composta de casquet, dessuadora, visera, folre i escut amb el distintiu de protecció civil en la peça frontal.  
  
El casquet està format per cinc peces amb costures internes i repuntades a un costat i a l'altre de la costura, i són la peça frontal i les dues laterals rectangulars i arquejades; les dues superiors, rectangulars amb un filet i amb una cinta de velcro per a ajustar el casquet al cap de l'usuari. La visera és de forma semicircular amb repunt a 10 mm.  
  
  
  
  
B) ANORAC BICOLOR   
Estarà compost per jaqueta anorac, i per un folre tèrmic desmuntable i que no pot ser d'ús independent; aquest folre ha d'anar unit a l'anorac mitjançant una cremallera perimetral, de manera que se separe per complet.   
Compost per material aïllant, impermeable i transpirables de color blau fosc, excepte des de mig pit cap amunt, inclosa la part superior de les mànegues fins al colze que és de color taronja, amb una franja perimetral de reflectors termosoldada i de 5 cm al voltant de tota la peça en separació del blau i el taronja (incloses les mànegues), i una altra igual en la part inferior de la peça, a sis centímetres del bord.  
La caputxa va unida al coll amb passadors. A l'altura de la cintura, un cordó o elàstic passat per l'interior per davant i amb goma frunzida per l'esquena. Està cosit amb repunts en els extrems, part inferior i coll, a 20 cm de la vora externa. Està format per davanters, esquena, coll, mànegues i butxaques.  
En l'esquena sobre fons taronja la llegenda «PROTECCIÓ CIVIL» en material reflector i termosoldat, i en la part esquerra del pit, distintiu de protecció civil realitzat en material de PVC o semblant.   
  
Amb xarreteres portagalons i galoneres semirígides en ambdós muscles, de color blau.   
  
  
  
  
  
C) POLAR BICOLOR  
De color blau fosc, amb canesú superposat en polièster taronja d'alta visibilitat i impermeable de mig pit cap amunt i en esquena. Reforçat a un costat i a l'altre de cada muscle. Les mànegues reforçades amb colzeres. Porta una butxaca del mateix teixit en la mànega esquerra en forma de portaploma, realitzada per dues peces rectangulars superposades i amb un repunt central per a formar els departaments. El coll alt amb cremallera de 30 cm.  
En l'esquena sobre fons taronja la llegenda «PROTECCIÓ CIVIL» en material reflectors i termosoldat i en la part esquerra del pit distintiu de protecció civil realitzat en material PVC o semblant.   
  
Banda reflectora de 5 cm d'amplària rodejant tota la peça entre la separació de colors.  
Amb xarreteres portagalons i galoneres semirígides en ambdós muscles de color blau.   
  
  
D) CAMISA MÀNEGA LLARGA  
De color taronja, coll blau marí tancat per botó de pasta blanca. Muscleres color blau marí en ambdós costats i dos butxaques aplicades amb boca inclinada i manxes en els laterals del pit tancades amb tapa blau marina i botó de pasta. Esquena amb tapeta en la part posterior. Disposa de repunt de 5 mm en parts inferiors de la bocamànega, de coll, en les vores lliures del coll i també de les muscleres, part inferior de camisa i butxaques.  
Les mànegues són de color taronja i finalitzaran amb punys de color blau.  
  
Distintiu de protecció civil en el costat esquerre del pit, realitzat en material de PVC o semblant.  
  
  
  
  
E) CAMISA MÀNEGA CURTA  
De color taronja, coll blau marí obert. Muscleres color blau marí en ambdós costats i dues butxaques aplicades amb boca inclinada i manxes en els laterals del pit tancades amb tapa i botó de pasta. Esquena amb tapeta en la part posterior.   
Disposa d'un repunt de 5 mm en les vores lliures del coll i també de les muscleres, part inferior de camisa i butxaca.   
Distintiu de protecció civil en el costat esquerre del pit, realitzat en material PVC o semblant.  
  
  
F) POLO M/ CURTA O M/LLARGA, BICOLOR   
De color blau fosc, excepte des de mig pit cap amunt que porta canesú taronja d'alta visibilitat, amb coll tipus camiser i obertura amb tapa de tres botons. Cinta reflectora de 5 cm d'amplària en el pit en la separació de colors.  
Rodejant el coll porta una franja taronja de 5 mm. Els punys de mànega són elàstics i de color taronja.  
En l'esquena sobre fons taronja la llegenda «PROTECCIÓ CIVIL» en material reflectors i termosoldats i en la part esquerra del pit distintiu de protecció civil realitzat en material PVC o semblant.  
  
Amb xarreteres portagalons i galoneres semirígides en ambdós muscles de color blau.   
  
  
G) JUPETÍ REFLECTOR BICOLOR  
De color blau fosc, excepte des de l'abdomen cap amunt, que és de color taronja.  
Tancament frontal amb cremallera de niló rivetejat en tot el seu contorn amb filet de polièster blau marí.  
En l'esquena sobre fons taronja la llegenda «PROTECCIÓ CIVIL» en material reflector i termosoldat i en la part esquerra del pit distintiu de protecció civil realitzat en material de PVC o semblant.   
  
Cintes reflectores: l'una separant ambdós colors, dues cintes passant per davant, pels muscles i l'esquena. L'ample de les cintes és de 5 cm.   
  
  
H) PANTALONS TEXTURATS  
De color blau marí fosc, dues butxaques davanteres amb tall oblic cap als costats formant una solapa. Situat en el darrere a la dreta, butxaca amb boca horitzontal amb un filet i tapa. En el davanter la costura de cinturó s'interromp per a formar una butxaca tipus rellotger. Tires de tela de 4 cm d'amplària cosides en ambdós extrems, i també pinces en la part davantera. Tots els botons són de pasta i de color blau fosc. Cremallera sota solapa en la part davantera, central d'aquest.  
El teixit variar segons siga d'hivern o d'estiu.  
  
I) PANTALONS MULTIBUTXACA  
De color blau fosc. Compost per sis butxaques, dels quals dos són tipus francés en la part davantera, dos posteriors amb tapa tancada i dos laterals en els camals.   
La part inferior dels camals, rematats per goma, un passador elàstic i dues bandes reflectores de 5 cm.  
Per al període estival, es confecciona amb teixit d'estiu.  
  
  
  
J) IMPERMEABLE  
Està compost per jaqueta, de color blau fosc, excepte des de l'abdomen cap amunt incloses les mànegues fins a la meitat del braç que és de color taronja, amb una franja perimetral de 5 cm, amb un reflector separant ambdós colors (incloses les mànegues). La caputxa va unida al coll amb passador.  
En l'esquena sobre fons taronja la llegenda «PROTECCIÓ CIVIL» en material reflector i termosoldat i en la part esquerra del pit distintiu de protecció civil realitzat en material de PVC o semblant.   
  
Amb xarreteres portagalons i galoneres semirígides en ambdós muscles de color blau.   
Els pantalons de color blau fosc, amb una banda taronja perimetral de 5 cm per davall del genoll i una altra banda de 5 cm de reflector, a 15 cm del final del camal.  
K) GRANOTA DE TREBALL  
De color taronja amb dues bandes reflectores de 5 cm en la part inferior dels camals i en bocamànega.  
En l'esquena sobre fons taronja la llegenda «PROTECCIÓ CIVIL» en material reflector i termosoldat i en la part esquerra del pit distintiu de protecció civil realitzat en material de PVC o semblant.   
  
  
  
L) SABATA  
Sabata de pell en color negre llis, acordonada, amb sola de goma. Folrada en la part interior.  
  
  
M) BOTA  
De tipus militar. Pell box-calf hidrofugat scotchgard amb trellat color negre forrat i cambrelle del mateix to. Coll de la bota folrat en serratge hidrofugat. Muntada sobre plantilla Bontex, culotte i ànima. Sola de cautxú amb ressalts antilliscants. Plantilla interior recoberta d'ànima negra. Tancament acordonat amb anelles i traus.  
  
  
  
  
N) CINTURÓ  
Compost per corretja i tancament amb sivella de pressió. La corretja formada per una sola peça de cinta, rematada amb cantoneres obtingudes per injecció termoplàstica, directament sobre la cinta. Tancament per mitjà d'una sivella de pressió, confeccionada amb material termoplàstic, de color negre a to amb el de la corretja i escut de protecció civil en metall. Amb un ample de corretja de 50/55 mm.  
  
  
O) CALCETINS  
De color negre amb canya de punt llis elàstic i peu amb punt reforçat en puntera.  
  
  
3. VEHICLES  
Els vehicles de les ALVPC han de ser blancs, amb les portes davanteres, el capó i la porta posterior pintats de color taronja (Pantone 165 C), amb l'escut de protecció civil local en les portes davanteres, el capó i el sostre.  
Ha de figurar pintat en negre, en el terç inferior de les portes posteriors, el nom de la corporació local.  
  
  
4. CARNET IDENTIFICATIU  
Format: horitzontal  
Dimensions: 85 x 54 mm  
Material: plàstic  
Imatges amb els colors normalitzats de protecció civil  
Blau: Pantone 287  
Taronja: Pantone 151  
Escut de la Generalitat difuminat